b"\n_START_ARTICLE_\nFrome\n_START_SECTION_\nGeografia\n_START_PARAGRAPH_\nEl municipi est\xc3\xa0 situat en un territori ondulat per pujols (Mendip Hills) i travessat pel riu Frome. Hi ha un bosc (Forest Marble) que data del Jur\xc3\xa0ssic mitj\xc3\xa0 i que s'ha estat explotat com a material de construcci\xc3\xb3 des d'antic pels habitants de la zona. El centre del nucli de poblaci\xc3\xb3 est\xc3\xa0 a 65 msnm, per\xc3\xb2 el terreny \xc3\xa9s desigual i hi ha parts que estan a 90 metres i altres a 135 metres. A tocant de Mendip Hills hi ha pedreres de pedra calc\xc3\xa0ria: Whatley Quarry, Merehead Quarry i altres en des\xc3\xbas. Aquestes pedreres tenen sortida de ferrocarril que enlla\xc3\xa7a amb Londres i el sud-est d'Anglaterra._NEWLINE_Els diferents indrets del municipi porten de vegades noms relacionats amb caracter\xc3\xadstiques de la geografia: Innox Hill, Welshmill, Packsaddle, Fromefield, Stonebridge, Clink, Berkley Down, Easthill, Wallbridge, The Mount, Keyford and Lower Keyford, Marston Gate, The Butts, Critchill, Trinity, Gould's Ground.\n_START_SECTION_\nClima\n_START_PARAGRAPH_\nIgual com a tot el sud-est d'Anglaterra, Frome t\xc3\xa9 un clima temperat i humit, m\xc3\xa9s suau que a la resta del pa\xc3\xads. La mitjana de la temperatura anual \xc3\xa9s de 10 \xc2\xb0C (50 \xc2\xb0F) amb variacions estacionals i dia-nit que depenen de l'efecte mar\xc3\xadtim per\xc3\xb2 que no afecta tant com en altres llocs del pa\xc3\xads. Gener \xc3\xa9s el mes m\xc3\xa9s fred amb m\xc3\xadnimes d'1 \xc2\xb0C (34 \xc2\xb0F). Juliol i agost s\xc3\xb3n els mesos m\xc3\xa9s c\xc3\xa0lids, que tenen una temperatura di\xc3\xbcrna d'uns 21 \xc2\xb0C (70 \xc2\xb0F). En general, desembre \xc3\xa9s el m\xc3\xa9s amb m\xc3\xa9s dies de cel tapat, mentre que juliol \xc3\xa9s el m\xc3\xa9s assolellat. _NEWLINE_Sovint es formen n\xc3\xbavols a terra endins, en especial a la zona propera als pujols i es redueix en les hores de m\xc3\xa9s exposici\xc3\xb3 al sol. La r\xc3\xa0tio d'hores solars anuals \xc3\xa9s de 1.600 hores. Les pluges generalment v\xc3\xa9nen associades amb depressions formades a l'Atl\xc3\xa0ntic o amb corrents de convecci\xc3\xb3. A l'estiu es generen corrents de convecci\xc3\xb3 per l'escalfament de l'aire humit i acaba precipitant, de vegades en forma de tempesta. La mitjana de precipitacions \xc3\xa9s de 800\xe2\x80\x93900 mm. Tamb\xc3\xa9 es donen uns 8\xe2\x80\x9315 a l'any de precipitacions en forma de neu. De novembre a mar\xc3\xa7 el vent \xc3\xa9s m\xc3\xa9s fort i de juny a agost bufen vents m\xc3\xa9s fluixos. La direcci\xc3\xb3 predominant del vent \xc3\xa9s del sud-oest.\n_START_SECTION_\nHist\xc3\xb2ria\n_START_PARAGRAPH_\nHi ha proves que evidencien l'establiment de poblaci\xc3\xb3 a Frome en \xc3\xa8poca romana: les restes d'una antiga vil\xc2\xb7la (al districte de Whatley, a 5km del centre actual), i una olla plena de monedes (52.500 peces), la col\xc2\xb7lecci\xc3\xb3 de monedes m\xc3\xa9s important de tota l'illa de Gran Bretanya._NEWLINE_El nom del municipi procedeix de l'idioma brit\xc3\xb2nic, concretament del terme fr\xc4\x81m\xc4\x81 \xe2\x80\x94en modern ga\xc3\xa8lic ffraw\xe2\x80\x94 que t\xc3\xa9 diverses accepcions: \xc2\xabclar\xc2\xbb, \xc2\xabbrau, en\xc3\xa8rgic\xc2\xbb, adjectiu que es fa servir per descriure el corrent del riu._NEWLINE_Un monestir, constru\xc3\xaft el 685 per sant Aldhelm, \xc3\xa9s la prova m\xc3\xa9s antiga de l'ocupaci\xc3\xb3 anglosaxona de Frome. Els reis d'aquella \xc3\xa8poca passaven temporades aqu\xc3\xad i anaven a ca\xc3\xa7ar al bosc de Frome.  L'any 934 s'hi va convocar un witenagemot. El rei Edred va morir aqu\xc3\xad el 23 de novembre del 955._NEWLINE_En l'\xc3\xa8poca que es va escriure el Domesday Book, Guillem el Conqueridor hi tenia la seva resid\xc3\xa8ncia. En els anys posteriors a la seva mort, parts d'aquesta resid\xc3\xa8ncia es van escindir per donar-li altres usos, per exemple una secci\xc3\xb3 va esdevenir la casa del ministre, una altra va passar a ser l'abadia de Cirencester. Aquests monjos durant molt de temps van tenir el dret a recaptar l'impost de mercadejar a Frome. _NEWLINE_Enric VII d'Anglaterra va nomenar lord of the manor a Edmund Leversedge i li va transferir els drets de l'impost sobre les fires celebrades a Frome._NEWLINE_Despr\xc3\xa9s de la conquesta normanda s'hi va construir un castell (Hales Castle). Al segle XV la manufactura de la llana era el principal recurs econ\xc3\xb2mic de la poblaci\xc3\xb3._NEWLINE_El 1477 George Plantagenet, 1r duc de Clarence va fer arrestar en aquesta ciutat a Ankarette Twynyho, acusada de l'assassinat de la seva esposa. El 27 de juny del 1685, les forces del duc de Monmouth van acampar a Frome despr\xc3\xa9s d'una derrota en rebel\xc2\xb7li\xc3\xb3 contra Jaume II i molts van aprofitar per desertar; acabada la revolta 12 homes van ser penjats a Frome._NEWLINE_La industrialitzaci\xc3\xb3 en els productes de llana va portar la fam a Frome i durant el segle XVIII hi va haver revoltes. El 1684 es va establir una foneria que fabricava campanes, que despr\xc3\xa9s fabricaria elements per als sistemes d'enllumenat de gas. Una altra foneria de bronze s'hi va establir, fabricava est\xc3\xa0tues i altres objectes ornamentals.\n_START_SECTION_\nDemografia\n_START_PARAGRAPH_\nLa poblaci\xc3\xb3 de Frome era de 12.240 habitants el 1831, per\xc3\xb2 va davallar fins a 11.057 el 1901 i es va mantenir entre els 11.000 i els 12.000 fins a la d\xc3\xa8cada del 1970. Des de llavors ha anat augmentant i gaireb\xc3\xa9 es va duplicar amb els 23.000 habitants del cens del 1991. En el cens del 2011 la poblaci\xc3\xb3 havia tornat a baixar fins a 26.203 habitants, dels quals 11.863 (48,4%) s\xc3\xb3n homes i 12.647 (51,6%) dones. 7.674 (31,3%) dels residents s\xc3\xb3n menors de 16 anys, 13.150 (63,3%) estan entre els 16 i els 65 anys d'edat, i 3.686 (15,0%) s\xc3\xb3n majors._NEWLINE_Segons el cens del 2011 nom\xc5\x9b el 3% de la poblaci\xc3\xb3 estan en atur. La ciutat t\xc3\xa9 10.198 habitatges, dels quals 7.679 (75%) estan ocupats pels seus propietaris, 981 (10%) s\xc3\xb3n de lloguer propietaris particulars, i 1.538 (15%) de lloguer pertanyents a l'ajuntament. El 99,3% dels caps de fam\xc3\xadlia s\xc3\xb3n d'\xc3\xa8tnia blanca.\n_START_SECTION_\nEconomia\n_START_PARAGRAPH_\nLa ind\xc3\xbastria del metall i les editorials gaireb\xc3\xa9 han substitu\xc3\xaft la tradicional ind\xc3\xbastria local de la llana. Aproximadament la meitat de la poblaci\xc3\xb3 activa de Frome treballa en localitats ve\xc3\xafnes: Bath, Bristol, Warminster, Westbury. Actualment, el fet de ser capital comarcal fa que el sector de serveis doni molts llocs de treball: hi ha un important hospital, diverses escoles i oficines de l'administraci\xc3\xb3._NEWLINE_Els dimecres i dissabtes es fa mercat a l'aire lliure de productes diversos, tot i que la ciutat t\xc3\xa9 moltes botigues i dos grans supermercats. El tradicional mercat d'ovelles que es feia al centre de Frome els dissabtes es va traslladar a Standerwick l'any 1980.\n_START_SECTION_\nAdministraci\xc3\xb3\n_START_PARAGRAPH_\nFrome \xc3\xa9s la ciutat m\xc3\xa9s gran de la comarca de Mendip, del comtat de Somerset. Anteriorment al 1974 pertanyia administrativament al Frome Urban District. La ciutat aporta tres membres al Somerset County Council i onze consellers al Mendip District Council. L'ajuntament de Frome est\xc3\xa0 format per 17 membres, una reducci\xc3\xb3 dels 20 que eren abans del 2005. La ciutat va tenir representant propi al Parlament angl\xc3\xa8s, dins la Cambra dels Comuns, des del 1832 (Reform Act), per\xc3\xb2 va quedar abolit per una llei del 1950.\n_START_SECTION_\nCultura\n_START_PARAGRAPH_\nA Frome resideixen diversos artistes i es celebra anualment un festival d'art de deu dies, durant el mes de juliol. A la ciutat hi ha dos teatres: el Memorial Theatre, constru\xc3\xaft el 1924 en mem\xc3\xb2ria dels caiguts en combat durant la primera guerra mundial, i el Merlin Theatre que forma part de l'\xc3\xa0rea educativa municipal. A m\xc3\xa9s hi ha un pub-theater i una antic magatzem, el Cheese and Grain \xc3\xa9s des del 1977 una sala de concerts. El 1958 es va establir un museu d'hist\xc3\xb2ria de Frome."